NARIADENIE KOMISIE (ES) č. 188/2005
z 3. februára 2005,
ktorým sa stanovujú podrobné pravidlá pre uplatňovanie programu poskytovania pomoci v odvetví mäsa v najvzdialenejších regiónoch
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1452/2001 z 28. júna 2001, ktorým sa zavádzajú špecifické opatrenia pre niektoré poľnohospodárske výrobky pre francúzske zámorské departementy, mení a dopĺňa smernica 72/462/EHS a zrušujú nariadenia (EHS) č. 525/77 a (EHS) č. 3763/91 (Poseidom) (1), najmä na jeho článok 9 ods. 3,
so zreteľom na nariadenie Rady (ES) č. 1453/2001 z 28. júna 2001, ktorým sa zavádzajú osobitné opatrenia pre niektoré poľnohospodárske výrobky pre Azorské ostrovy a ostrov Madeira a zrušuje nariadenie (EHS) č. 1600/92 (Poseima) (2), najmä na jeho článok 13 ods. 3 a článok 22 ods. 4 a 10,
so zreteľom na nariadenie Rady (ES) č. 1454/2001 z 28. júna 2001 zavádzajúce zvláštne opatrenia pre určité poľnohospodárske produkty pre Kanárske ostrovy a zrušujúce nariadenie (EHS) č. 1601/92 (Poseican) (3), najmä na jeho článok 5 ods. 3,
keďže:
(1)
Nariadenie Rady (ES) č. 1782/2003 z 29. septembra 2003, ktorým sa stanovujú spoločné pravidlá pre režimy priamej podpory v rámci Spoločnej poľnohospodárskej politiky a ktorým sa zavádzajú niektoré režimy podpory pre poľnohospodárov (4), stanovuje v článku 70 ods. 1 písmene b), že členské štáty môžu vylúčiť z režimu jednotnej platby najmä platby priznané poľnohospodárom počas referenčného obdobia vo francúzskych zámorských departementoch, na Azorských ostrovoch a Madeire a na Kanárskych ostrovoch. Článok 147 tohto nariadenia mení v prípade použitia článku 70 režim priamej podpory v rámci Spoločnej poľnohospodárskej politiky v prospech poľnohospodárov usadených v týchto regiónoch. Treba stanoviť podrobné pravidlá pre uplatňovanie uvedeného programu poskytovania pomoci.
(2)
Španielsko, Francúzsko a Portugalsko informovali Komisiu o rozhodnutí vylúčiť z režimu jednotnej platby priame platby priznané poľnohospodárom usadeným na Kanárskych ostrovoch, vo francúzskych zámorských departementoch a na Azorských ostrovoch a Madeire.
(3)
Článok 9 ods. 1 nariadenia (ES) č. 1452/2001, článok 13 ods. 1 a článok 22 ods. 3 nariadenia (ES) č. 1453/2001 a článok 5 ods. 1 nariadenia (ES) č. 1454/2001 stanovujú, že dotknuté členské štáty poskytnú Komisii program poskytovania pomoci tradičným činnostiam spojeným s výrobou hovädzieho, teľacieho, ovčieho a kozieho mäsa a opatrení na zlepšenie kvality výrobkov do výšky požiadaviek spotreby najvzdialenejších regiónov s výnimkou Azorských ostrovov. Je potrebné upresniť základné prvky, ktoré musí obsahovať tento program.
(4)
Spoločenstvo program financuje do maximálnej ročnej sumy stanovenej v súlade s článkom 9 ods. 2 nariadenia (ES) č. 1452/2001, s článkom 13 ods. 2 a článkom 22 ods. 3 nariadenia (ES) č. 1453/2001 a s článkom 5 ods. 2 nariadenia (ES) č. 1454/2001.
(5)
Uvedená suma sa rovná súčtu prémií vyplatených v roku 2003 na základe článkov 4, 6, 11, 13 a 14 nariadenia Rady (ES) č. 1254/1999 zo 17. mája 1999 o spoločnej organizácii trhu s hovädzím a teľacím mäsom (5), na základe článkov 4, 5 a 11 nariadenia Rady (ES) č. 2529/2001 z 19. decembra 2001 o spoločnej organizácii trhu s ovčím a kozím mäsom (6) a na základe doplnkovej pomoci priznanej podľa nariadení (ES) č. 1452/2001, (ES) č. 1453/2001 alebo (ES) č. 1454/2001. Na tomto základe treba stanoviť ročné sumy uplatniteľné v každom členskom štáte na kalendárny rok 2005.
(6)
Je potrebné upresniť náležitosti dovoľujúce zmerať rozvoj miestnej produkcie uvedené v článku 9 ods. 2 druhom pododseku nariadenia (ES) č. 1452/2001 a v článku 13 ods. 2 druhom pododseku a v článku 22 ods. 3 druhom pododseku nariadenia (ES) č. 1453/2001 a v článku 5 ods. 2 druhom pododseku nariadenia (ES) č. 1454/2001.
(7)
Dotknuté členské štáty musia Komisii predložiť správu o uplatňovaní tohto programu v súlade s článkom 9 ods. 4 nariadenia (ES) č. 1452/2001, s článkom 13 ods. 4 a článkom 22 ods. 5 nariadenia (ES) č. 1453/2001 a s článkom 5 ods. 4 nariadenia (ES) č. 1454/2001. Je potrebné upresniť základné prvky, ktoré musí obsahovať uvedený program.
(8)
Programy poskytovania pomoci nahrádzajú od 1. januára 2005 systémy poskytovania prémií, ktoré sú platné v súčasnosti v odvetví hovädzieho a teľacieho mäsa a ktorých podrobné pravidlá uplatňovania sú stanovené v nariadení Komisie (ES) č. 170/2002 (7).
(9)
Podľa článku 22 ods. 9 nariadenia (ES) č. 1453/2001 sa zavádza pomoc za predaj v ostatných regiónoch Spoločenstva mladého hovädzieho dobytku samčieho pohlavia narodeného na Azorských ostrovoch. Podrobné pravidlá uplatňovania tejto pomoci sú stanovené aj v nariadení (ES) č. 170/2002. Z racionálneho hľadiska je potrebné zlúčiť do jedného textu ustanovenia o pomoci v odvetví mäsa v prospech najvzdialenejších regiónov.
(10)
Nariadenie (ES) č. 170/2002 by sa preto malo zrušiť.
(11)
Keďže systém programov poskytovania pomoci ustanovený v nariadeniach (ES) č. 1452/2001, (ES) č. 1453/2001 a (ES) č. 1454/2001 sa uplatňuje od 1. januára 2005, je potrebné stanoviť, že aj toto nariadenie sa uplatňuje od tohto dátumu.
(12)
Opatrenia uvedené v tomto nariadení sú v súlade so stanoviskom Riadiaceho výboru pre priame platby,
PRIJALA TOTO NARIADENIE:
KAPITOLA I
PÔSOBNOSŤ
Článok 1
Pôsobnosť
1. Toto nariadenie stanovuje podrobné pravidlá uplatňovania programov uvedených v článku 9 ods. 1 nariadenia (ES) č. 1452/2001, v článku 13 ods. 1 a článku 22 ods. 2 nariadenia (ES) č. 1453/2001 a v článku 5 ods. 1 nariadenia (ES) č. 1454/2001.
Programy uvedené v prvom pododseku sa týkajú poskytovania pomoci tradičným činnostiam spojeným s výrobou hovädzieho, teľacieho, ovčieho a kozieho mäsa a opatrení na zlepšenie kvality výrobkov vo francúzskych zámorských departementoch, na Azorských ostrovoch a Madeire a na Kanárskych ostrovoch do výšky požiadaviek spotreby týchto regiónov s výnimkou Azorských ostrovov.
2. Toto nariadenie ustanovuje podrobné pravidlá uplatňovania pomoci za predaj stanovenej v článku 22 ods. 9 nariadenia (ES) č. 1453/2001.
KAPITOLA II
PROGRAMY POSKYTOVANIA POMOCI
Článok 2
Zavedenie programu poskytovania pomoci
1. Členský štát sa môže rozhodnúť:
a)
uplatňovať pre všetky dotknuté regióny rovnaký program
alebo
b)
podľa potreby uplatňovať pre každý dotknutý región alebo skupinu regiónov odlišný program.
V prípade uvedenom v prvom pododseku písmene b) musí členský štát zabezpečiť rovnaké zaobchádzanie s výrobcami v rámci toho istého programu.
2. Program obsahuje najmä:
a)
opis požiadaviek spotreby v príslušnom regióne alebo skupine regiónov v momente vypracovania programu;
b)
podrobný opis a ciele každej plánovanej akcie;
c)
objektívne merateľné ukazovatele vypočítané na začiatku a na konci roku uplatňovania programu, ktoré dovoľujú vyhodnotiť stupeň realizácie programu a dosah každej akcie;
d)
podrobné pravidlá realizácie každej akcie, najmä druh a predbežný počet príjemcov, kritériá poskytovania pomoci, predbežné sumy na kus a na hektár, podmienky spôsobilosti, kategórie zvierat, rozlohu, ktorej sa každá z akcií týka, a plán vykonávania akcie;
e)
finančný popis každej plánovanej akcie;
f)
systém kontroly a postihov vytvorený na účely zabezpečenia správneho vykonávania každej plánovanej akcie a správnej realizácie príslušných výdavkov, ktorý bude vždy, keď to bude možné, uplatňovať náležité ustanovenia nariadenia Komisie (ES) č. 796/2004 (8), na ktoré bude na tieto účely uvedený výslovný odkaz.
3. Členský štát môže presunúť z jednej akcie programu na druhú maximálne 20 % z finančných prostriedkov pridelených pre každú z nich do maximálnej sumy uvedenej v článku 4.
Článok 3
Predloženie programu
Návrh programu na rok 2005 treba predložiť Komisii na schválenie najneskôr do tridsiatich dní odo dňa nadobudnutia účinnosti tohto nariadenia.
Každú zmenu programu na nasledujúce roky treba predložiť Komisii na schválenie najneskôr do 15. septembra roku, ktorý predchádza kalendárnemu roku, v ktorom sa bude program uplatňovať.
Článok 4
Financovanie programu
Spoločenstvo program financuje od kalendárneho roku 2005 do výšky nasledovných ročných súm (v miliónoch EUR):
-
Španielsko
7,00
-
Francúzsko
10,39
-
Portugalsko
16,91.
Článok 5
Rozvoj miestnej výroby
1. Rozvoj miestnej výroby sa zisťuje vzhľadom na vývoj stavov hovädzieho dobytka, oviec a kôz v každom dotknutom regióne alebo skupine regiónov.
Na tieto účely predložia členské štáty najneskôr do 30. júna prebiehajúceho roku informácie o stave hovädzieho dobytka, oviec a kôz v každom dotknutom regióne alebo skupine regiónov k 31. decembru predchádzajúceho roku.
2. Členské štáty oznámia Komisii do desiatich dní odo dňa nadobudnutia účinnosti tohto nariadenia stav tohto dobytka k 1. januáru 2003.
Článok 6
Kontroly
Členské štáty prijmú všetky opatrenia na zabezpečenie správneho uplatňovania tohto nariadenia a programu uvedeného v článku 1. Vytvoria systém kontroly a postihov stanovený pre program v súlade s článkom 2 ods. 2 písm. f).
Článok 7
Platby
Platby na základe tohto programu sa úplne vyplácajú prijímateľom po vykonaní kontrol v súlade s článkom 2 ods. 2 písmenom f), raz do roka v priebehu obdobia začínajúceho 1. decembra a končiaceho 30. júna nasledujúceho kalendárneho roka.
Článok 8
Výročná správa
1. Každý rok do 15. júla členské štáty predložia Komisii správu za predchádzajúci kalendárny rok, obsahujúcu predovšetkým:
a)
informáciu o stupni realizácie cieľov každej akcie obsiahnutej v programe zmeranom pomocou ukazovateľov uvedených v článku 2 ods. 2 písm. c);
b)
údaje týkajúce sa ročných bilancií zásobovania dotknutých regiónov, najmä spotreby, vývoja stavu dobytka, výroby a obchodu;
c)
údaje týkajúce sa súm reálne priznaných na realizáciu akcií programu na základe kritérií určených členskými štátmi, ako napríklad počet prijímajúcich výrobcov, počet zvierat oprávnených na platbu, rozloha oprávnená na platbu alebo počet dotknutých poľnohospodárskych podnikov;
d)
informácie o plnení financovania každej akcie obsiahnutej v programe;
e)
štatistické údaje o kontrolách vykonaných príslušnými orgánmi a prípadne o uplatnených sankciách;
f)
poznámky členských štátov k vykonávaniu programu.
2. Za rok 2006 bude správa obsahovať vyhodnotenie dosahu programu na chov a ekonomiku poľnohospodárstva dotknutého regiónu.
KAPITOLA III
OSOBITNÁ POMOC PRE AZORSKÉ OSTROVY
Článok 9
Pomoc za predaj mladého hovädzieho dobytka samčieho pohlavia narodeného na Azorských ostrovoch
1. Každá žiadosť o poskytnutie pomoci uvedená v článku 22 ods. 9 nariadenia (ES) č. 1453/2001 je podaná výrobcom, ktorý zvieratá pred odoslaním naposledy choval počas požadovaného obdobia.
Žiadosť obsahuje najmä:
a)
identifikačné číslo zvieraťa;
b)
vyhlásenie odosielateľa označujúce miesto určenia zvieraťa.
2. Platby pomoci uvedenej v článku 22 ods. 9 nariadenia (ES) č. 1453/2001 môžu byť vykonané v období medzi 1. januárom a 31. decembrom príslušného roku.
3. Portugalské orgány každý rok najneskôr 31. júla oznámia Komisii počet zvierat, na ktoré bola pomoc žiadaná a poskytnutá v predchádzajúcom kalendárnom roku.
KAPITOLA IV
ZRUŠENIE A ZÁVEREČNÉ USTANOVENIA
Článok 10
Zrušenie
Nariadenie (ES) č. 170/2002 sa týmto zrušuje.
Článok 11
Nadobudnutie účinnosti a uplatňovanie
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Uplatňuje sa od 1. januára 2005.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 3. februára 2005